कहा- अगर फिल्म अच्छी होती तो बिल्कुल चलती..कंटेंट बेहतर हो तो बायकॉट से कुछ नहीं होगा
Anupam Kher On Aamir Khan Movie Laal Singh Chaddha - कोई भी ताकत इसे हिट होने से नहीं रोक सकती। अनुपम ने आमिर खान की फिल्म लाल सिंह चड्ढा पर बात की। उन्होंने कहा कि लाल सिंह चड्ढा अच्छी फिल्म नहीं थी
दिग्गज एक्टर अनुपम खेर का कहना है कि अगर फिल्म का कंटेंट सही होगा तो बायकॉट कौन करेगा। अनुपम ने कहा कि अगर फिल्म बेहतरीन होगी तो कोई भी ताकत इसे हिट होने से नहीं रोक सकती। अनुपम ने आमिर खान की फिल्म लाल सिंह चड्ढा पर बात की।
उन्होंने कहा कि लाल सिंह चड्ढा अच्छी फिल्म नहीं थी। अगर फिल्म अच्छी होती तो इसे चलने से कोई नहीं रोक सकता था। अनुपम ने आमिर की ही फिल्म पीके का हवाला दिया। उन्होंने कहा कि पीके ने तो बॉक्स ऑफिस पर अच्छी कमाई की थी।
'आप बायकॉट करने वालों को रोक नहीं सकते'
अनुपम खेर ने ANI से बात करते हुए कहा, 'मैं बायकॉट ट्रेंड के सपोर्ट में बिल्कुल नहीं हूं। लेकिन आप किसी को ये करने से रोक भी नहीं सकते। अगर कंटेंट अच्छा रहा तो ऑडियंस अपने आप आ जाएगी। बायकॉट ट्रेंड को खत्म करने का एकमात्र तरीका यही है कि आप अच्छे से अच्छा काम करें।'
अनुपम ने बातों-बातों में आमिर पर कसा तंज
अनुपम खेर ने कहा, 'अगर फिल्म अच्छी है तो चलेगी, नहीं अच्छी होगी तो नहीं चलेगी। मुझे नहीं लगता कि बहिष्कार की वजह से कोई फिल्म नहीं चलेगी। हर व्यक्ति को फ्रीडम ऑफ स्पीच की आजादी है। वो कुछ भी कह सकता है। लेकिन अगर वो कुछ कहता है तो उसके रिएक्शन को फेस करने की भी शक्ति होनी चाहिए।' अनुपम खेर ने बातों-बातों में आमिर की 2015 वाले बयान पर इशारा कर दिया।
एक स्टेटमेंट की वजह से आमिर आज भी विरोध झेलते हैं
2015 में एक इवेंट में आमिर ने इन्टॉलरेंस के मुद्दे पर बात किया था। उन्होंने कहा कि देश के माहौल को देखते हुए उन्हें परिवार सहित देश छोड़ने का विचार मन में आता है। आमिर का कहना था कि किरण (आमिर की एक्स वाइफ) अपने बच्चों की सुरक्षा को लेकर हमेशा डर के साए में रहती हैं।
आमिर के इस बयान के बाद उनका काफी विरोध हुआ था। उनकी फिल्मों को बायकॉट से गुजरना पड़ा था। आमिर के इस स्टेटमेंट को अब 8 साल हो गए हैं लेकिन आज भी उन्हें इस बात के लिए विरोध का सामना करना पड़ता है। हालांकि आमिर ने कई बार अपने इस बयान के लिए सफाई भी पेश की है।
आमिर के अलावा करीना के बयान का भी बुरा असर पड़ा
लाल सिंह चड्ढा को बायकॉट ट्रेंड का सामना करना पड़ा था। आमिर के बयान के अलावा फिल्म की एक्ट्रेस करीना कपूर के उस स्टेटमेंट की भी काफी चर्चा हुई थी, जब उन्होंने कहा था कि उन्हें फर्क नहीं पड़ता कि उनकी फिल्में कौन देखता है कौन नहीं।
इसके बाद फिल्म रिलीज तो हो गई, लेकिन उम्मीद के मुताबिक कलेक्शन नहीं कर सकी। फिल्म का बायकॉट करना इसकी असफलता का एक प्रमुख कारण बना। 180 करोड़ में बनी इस फिल्म ने वर्ल्डवाइड सिर्फ 129.64 करोड़ रुपए की कमाई की।
रिसेंट फिल्में जिन्हें बायकॉट ट्रेंड से गुजरना पड़ा
रामसेतु
25 अक्टूबर 2022 को रिलीज हुई अक्षय कुमार की फिल्म रामसेतु पर भी बायकॉट के बादल मंडराए थे। फिल्म के मेकर्स पर आरोप लगा था कि उन्होंने फिल्म में तथ्यों के साथ छेड़छाड़ की है। बीजेपी नेता सुब्रमण्यम स्वामी ने फिल्म के मेकर्स को लीगल नोटिस भी भेजा था।
ब्रह्मास्त्र
9 सितंबर 2022 को रिलीज रणबीर कपूर और आलिया भट्ट की फिल्म ब्रह्मास्त्र को भी विरोध का सामना करना पड़ा था। फिल्म के एक सीन में रणबीर कपूर को मंदिर में जूता पहने दिखाया गया है जिसको लेकर हिंदू संगठनों ने भारी विरोध दर्ज कराया था।
इसके अलावा फिल्म मेकर करण जौहर पर नेपोटिज्म को सपोर्ट करने का आरोप है जिसकी वजह से उनके बैनर तले जितनी भी फिल्में बन रही हैं उसे किसी न किसी माध्यम से बायकॉट ट्रेंड का सामना करना पड़ रहा है।
द कश्मीर फाइल्स
1990 में कश्मीर घाटी में हिंदुओं के नरसंहार पर बनी फिल्म द कश्मीर फाइल्स पर सांप्रदायिक तनाव बढ़ाने का आरोप लगा था। इसी वजह से फिल्म को बैन करने की भी मांग हुई थी। फिल्म की रिलीज को रोकने के लिए सोशल मीडिया पर काफी दिनों तक बायकॉट ट्रेंड देखने को मिला था।
रक्षाबंधन
अक्षय कुमार की फिल्म रक्षाबंधन की राइटर कनिका ढिल्लन पर सोशल मीडिया पर एंटी हिंदू बातें लिखने का आरोप था। इसी वजह से रक्षाबंधन पर भी बायकॉट का खतरा मंडराया था। फिल्म बॉक्स ऑफिस पर फ्लॉप साबित हुई थी।
आदिपुरुष
प्रभास की मेगाबजट फिल्म आदिपुरुष को अभी रिलीज होने मे समय है, लेकिन ट्रेलर रिलीज होने के साथ ही सोशल मीडिया पर फिल्म को लेकर बायकॉट ट्रेंड होना शुरू हो गया था। खराब VFX और भगवान राम, हनुमान और रावण के लुक को गलत तरीके से दिखाने के लिए फिल्म के मेकर्स को काफी आलोचनाओं का सामना करना पड़ा था।
